Gandia renova el conveni amb el Col·legi Territorial d'Administradors de Finques per a la gestió de finques en situació de vulnerabilitat social, econòmica i arquitectònica
17 abril 2020

## Gandia renova el conveni amb el Col·legi Territorial d'Administradors de Finques per a la gestió de finques en situació de vulnerabilitat social, econòmica i arquitectònica17 abril 2020Última actualització: 14 juliol 2025

![](../gestion/img/Gandia.jpg)  
  

La Junta de govern va aprovar dimarts passat a proposta de la regidora delegada d'Habitatge i Regeneració Urbana, Amparo Victoria, la renovació del conveni marc entre l'Ajuntament i el Col·legi Territorial d'Administradors de Finques de València i Castelló pel qual ajuda al finançament dels serveis propis dels administradors de finques en aquells edificis que així ho sol·liciten i que complisquen tres condicions: tindre una antiguitat superior a vint anys, no haver utilitzat el servei de cap administrador de finques en els últims quatre anys i identificar-se com a immoble situació de vulnerabilitat social, econòmica i arquitectònica en raó de l'Informe a subscriure pels Departaments d'Habitatge i Assumptes Socials.

Gandia disposa d'un parc immobiliari envellit i que presenta unes importants mancances de rehabilitació i regeneració en alguns casos, situació que intensifica especialment en les comunitats de propietaris amb escassos recursos que de cap manera poden afrontar les despeses inherents a aquestes actuacions.

D'altra banda molts dels habitatges diagnosticats pels Departaments d'Urbanisme i Serveis Socials no reuneixen les condicions mínimes d'habitabilitat, d'accessibilitat, seguretat i eficiència energètica, situacions que s'emfatitzen en edificis amb circumstàncies econòmiques singulars.

Per pal·liar en la mesura del possible aquestes situacions el consistori destinarà a aquest acord anual un total de 27.000 € amb el qual els administradors podran exercir la seua tasca en finques que complisquen aquestes característiques per vigilar el bon règim de comunitat de propietaris, les seues instal·lacions i serveis disposant les reparacions i mesures que resulten urgents.